CELEX: 32014R0059
Language: mt
Date: 2014-01-23 00:00:00
Title: Regolament tal-Kummissjoni (UE) Nru 59/2014 tat- 23 ta’ Jannar 2014 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill f’dak li għandu x’jaqsam mal-użu tad-diossidu tal-kubrit u tas-sulfiti (E220 sa E228) fil-prodotti aromatizzati bbażati fuq l-inbid  Test b’relevanza għaż-ŻEE

24.1.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 21/9
            
         REGOLAMENT TAL-KUMMISSJONI (UE) Nru 59/2014
   tat-23 ta’ Jannar 2014
   li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill f’dak li għandu x’jaqsam mal-użu tad-diossidu tal-kubrit u tas-sulfiti (E220 sa E228) fil-prodotti aromatizzati bbażati fuq l-inbid
   (Test b’relevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikulari l-Artikolu 10(3) tiegħu,
   Billi:
   
               (1)
            
            
               L-Anness II tar-Regolament (KE) Nru 1333/2008 jistabbilixxi lista tal-Unjoni ta’ addittivi tal-ikel approvati għall-użu fl-ikel, u l-kundizzjonijiet tal-użu tagħhom.
            
         
               (2)
            
            
               Il-lista tal-Unjoni ta’ addittivi tal-ikel tista’ tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), jew fuq inizjattiva tal-Kummissjoni jew wara li ssir talba għal dan.
            
         
               (3)
            
            
               Fis-27 ta’ Marzu 2013, tressqet applikazzjoni għall-awtorizzazzjoni tal-użu tad-diossidu tal-kubrit u tas-sulfiti (E220 sa E228) fil-prodotti aromatizzati bbażati fuq l-inbid, kif iddefiniti fl-Artikolu 2 tar-Regolament tal-Kunsill (KEE) Nru 1601/91 (3) mill-produtturi ta’ dawn il-prodotti, u din l-applikazzjoni tqiegħdet għad-dispożizzjoni tal-Istati Membri.
            
         
               (4)
            
            
               Id-diossidu tal-kubrit u s-sulfiti (E220 sa E228) jeħtieġ li jintużaw, mil-lat teknoloġiku, fil-prodotti aromatizzati bbażati fuq l-inbid. Id-diossidu tal-kubrit u s-sulfiti (E220 sa E228) jiżdiedu ma’ dawn il-prodotti sabiex ma seħħx l-ossidazzjoni u sabiex jiġu evitati l-kontaminazzjonijiet mikrobijoloġiċi, u b’hekk iwasslu biex jiġu ppreżervati aħjar it-togħma tal-prodotti u l-kulur tagħhom. Dawn il-prodotti, bħall-vermut, għandhom jitħarsu b’mod partikulari minħabba li ħafna drabi jinżammu għal żmien twil wara li jinfetaħ il-flixkun.
            
         
               (5)
            
            
               Il-Kumitat Xjentifiku dwar l-Ikel stabbilixxa d-dożi aċċettabbli ta’ kuljum għad-diossidu tal-kubrit u għas-sulfiti (E220 sa E228) (4). Il-prodotti aromatizzati bbażati fuq l-inbid huma xarbiet alkoħoliċi li s-soltu jittieħdu minflok xorb alkoħoliku ieħor bħal, pereżempju, l-inbid, li fih id-diossidu tal-kubrit u s-sulfiti huma awtorizzati. L-esponiment addizzjonali għad-diossidu tal-kubrit u għas-sulfiti (E220 sa E228) imsejjes fuq dan l-użu l-ġdid se jibqa’ limitat u mhux se jwassal għal żieda fil-konsum ġenerali. Għalhekk huwa xieraq li d-diossidu tal-kubrit u s-sulfiti (E220 sa E228) jitħallew jintużaw bħala preservattivi u antiossidanti fil-prodotti aromatizzati bbażati fuq l-inbid.
            
         
               (6)
            
            
               Skont l-Artikolu 3(2) tar-Regolament (KE) Nru 1331/2008, il-Kummissjoni għandha titlob l-opinjoni tal-Awtorità Ewropea dwar is-Sigurtà fl-Ikel sabiex taġġorna l-lista tal-Unjoni ta’ addittivi tal-ikel mogħtija fl-Anness II tar-Regolament (KE) Nru 1333/2008, ħlief meta l-aġġornament ikkonċernat ma jkunx mistenni jħalli effett fuq saħħet il-bniedem. Peress li l-awtorizzazzjoni tal-użu tad-diossidu tal-kubrit u tas-sulfiti (E220 sa E228) bħala preservattivi u antiossidanti fil-prodotti aromatizzati bbażati fuq l-inbid tikkostitwixxi aġġornament ta’ dik il-lista li mhux mistenni jħalli effett fuq saħħet il-bniedem, m’hemmx bżonn tintalab l-opinjoni tal-Awtorità Ewropea dwar is-Sigurtà fl-Ikel.
            
         
               (7)
            
            
               Għalhekk, l-Anness II tar-Regolament (KE) Nru 1333/2008 għandu jiġi emendat kif xieraq.
            
         
               (8)
            
            
               Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 1333/2008 għandu jiġi emendat skont l-Anness ta’ dan ir-Regolament.
   Artikolu 2
   Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta’ Jannar 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 354, 31.12.2008, p. 16.
   
      (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta’ Diċembru 2008 li jistabbilixxi proċedura ta’ awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
   
      (3)  Ir-Regolament tal-Kunsill (KEE) Nru 1601/91 tal-10 ta’ Ġunju 1991 li jistabbilixxi regoli ġenerali dwar id-definizzjoni, id-deskrizzjoni u l-preżentazzjoni ta’ nbejjed aromatizzati, xorb ibbażat fuq inbid aromatizzat u cocktails aromatizzati magħmula mill-prodotti tal-inbid (ĠU L 149, 14.6.1991, p. 1).
   
      (4)  http://ec.europa.eu/food/fs/sc/scf/reports/scf_reports_35.pdf
   
      ANNESS
      Il-Parti E tal-Anness II tar-Regolament (KE) Nru 1333/2008 għandha tiġi emendata kif ġej:
      
                  (1)
               
               
                  fil-kategorija tal-ikel 14.2.7.1, “inbejjed aromatizzati”, l-annotazzjoni li gejja għandha tiddaħħal wara l-annotazzjoni għal E200 sa E203:
                  
                               
                           
                           
                              “E220 sa E228
                           
                           
                              Id-diossidu tal-kubrit u s-sulfiti
                           
                           
                              200 
                           
                           
                              (3)
                           
                           
                               
                           
                        
                               
                           
                           
                               
                           
                           
                              
                                          (3):
                                       
                                       
                                          Il-livelli massimi huma mogħtija bħala SO2 u huma għall-kwantità totali disponibbli mis-sorsi kollha; mhux se jitqies li jkun hemm SO2 jekk il-kontenut tiegħu jkun ta’ inqas minn 10 mg/kg jew minn 10 mg/l.”
                                       
                                    
                        
            
                  (2)
               
               
                  fil-kategorija tal-ikel 14.2.7.2, “xorb aromatizzat ibbażat fuq l-inbid”, l-annotazzjoni li gejja għandha tiddaħħal wara l-annotazzjoni għal E200 sa E203:
                  
                               
                           
                           
                              “E220 sa E228
                           
                           
                              Id-diossidu tal-kubrit u s-sulfiti
                           
                           
                              200 
                           
                           
                              (3)
                           
                           
                               
                           
                        
                               
                           
                           
                               
                           
                           
                              
                                          (3):
                                       
                                       
                                          Il-livelli massimi huma mogħtija bħala SO2 u huma għall-kwantità totali disponibbli mis-sorsi kollha; mhux se jitqies li jkun hemm SO2 jekk il-kontenut tiegħu jkun ta’ inqas minn 10 mg/kg jew minn 10 mg/l.”
                                       
                                    
                        
            
                  (3)
               
               
                  fil-kategorija tal-ikel 14.2.7.3, “koktejls aromatizzati bbażati fuq l-inbid”, l-annotazzjoni li gejja għandha tiddaħħal wara l-annotazzjoni għal E200 sa E203:
                  
                               
                           
                           
                              “E220 sa E228
                           
                           
                              Id-diossidu tal-kubrit u s-sulfiti
                           
                           
                              200 
                           
                           
                              (3)
                           
                           
                               
                           
                        
                               
                           
                           
                               
                           
                           
                              
                                          (3):
                                       
                                       
                                          Il-livelli massimi huma mogħtija bħala SO2 u huma għall-kwantità totali disponibbli mis-sorsi kollha; mhux se jitqies li jkun hemm SO2 jekk il-kontenut tiegħu jkun ta’ inqas minn 10 mg/kg jew minn 10 mg/l.”.